РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/299-18

15. децембар 2018. године

Б е о г р а д

ЗАПИСНИК

33. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 26. НОВЕМБРА 2018. ГОДИНЕ

 Седница је почела у 11 часова и 52 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Станислава Јаношевић, Студенка Ковачевић, Зоран Бојанић, Снежана Р. Петровић, Ана Чарапић, Томислав Љубеновић, Горица Гајић, Војислав Вујић.

 Седници су присуствовали заменици чланова Одбора: Милимир Вујадиновић (заменик члана Одбора Јелене Мијатовић) и Снежана Пауновић (заменик члана Одбора Новице Тончева).

 Седници нису присуствовали чланови Одбора: Бранислав Михајловић, Дејан Николић, Владимир Маринковић, Иван Костић и Здравко Станковић, нити њихови заменици.

 Седници су, на позив председника, присуствовали из Министарства финансија: Славица Савичић, државни секретар и Дарко Комненић, в.д. помоћника министра; из Министарства привреде: Душан Вучковић и Драган Угрчић, помоћници министра, Љиљана Бановић, помоћник директора за правне послове у Агенцији за лиценцирање стечајних управника, Сања Поповић, руководилац Одељења у Развојној агенцији Србије и Вишња Шундић, правни саветник за имплементацију стратешких улагања; из Министарства рударства и енергетике: мр Мирјана Филиповић, државни секретар и Олга Антић Миочиновић, виши саветник; и, из Министарства трговине, туризма и телекомуникација: Рената Пинџо, помоћник министра, и Милан Добријевић, и Светлана Стојковић, начелници Одељења.

 На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о буџету Републике Србије за 2019. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, који је поднела Влада (број 400-3601/18 од 23. новембра 2018. године);
2. Разматрање Предлога закона о измени и допунама Закона о привредним друштвима, који је поднела Влада (број 023-3526/18 од 19. новембра 2018. године);
3. Разматрање Предлога закона о изменама и допунама Закона о стечају, који је поднела Влада (број 422-3447/18 од 9. новембра 2018. године);
4. Разматрање Предлога закона о изменама и допунама Закона о улагањима, који је поднела Влада (број 011-3604/18 од 23. новембра 2018. године);
5. Разматрање Предлога закона о стицању права својине на земљишту, објектима и водовима Рударско-топионичарског басена РТБ Бор д.о.о, Бор, који је поднела Влада (број 011-3566/18 од 21. новембра 2018. године);
6. Разматрање Предлога закона о изменама и допунама Закона о утврђивању јавног интереса и посебним поступцима експропријације и прибављања документације ради реализације изградње система за транспорт природног гаса „Јужни ток“, који је поднела Влада (број 011-3616/18 од 23. новембра 2018. године);
7. Разно.

 Пре разматрања тачака утврђеног дневног реда, Одбор је већином гласова усвојио записнике 31. и 32. седнице Одбора.

Прва тачка дневног реда - **Предлог закона о буџету Републике Србије за 2019. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација**

 Одбор је размотрио Предлог закона о буџету Републике Србије за 2018. годину у складу са својим делокругом и, на основу члана 173. Став 1. Пословника Народне скупштине, поднео извештај Одбору за финансије, републички буџет и контролу трошења јавних средстава.

 Славица Савичић, државни секретар у Министарству финансија, истакла је да су у буџету за 2019. годину предвиђени укупни приходи од 1 246,2 милијарде динара и расходи у висини 1 269,1 милијарда динара, што је планирани дефицит од 22,9 милијарди динара, односно 0,4% БДП-а. Пројекција прихода је конзервативна, пројектован је реални раст БДП од 3,5%. Окосницу буџетске и фискалне политике у наредној години чине мере растерећења привреде, подстицаји привредног раста и запошљавања, и напуштање тзв. кризних мера, које су биле на снази у оквиру програма фискалне консолидације. Предлогом закона о буџету за 2019. годину, за рад Mинистарства привреде је опредељен износ од 35 милијарди 866 милиона 949 хиљада динара, што је смањење од 3 милијарде 977 милиона 297 хиљада динара, односно 9,9% у односу на буџет за 2018. годину. Смањење се односи на зајам за мала и средња предузећа који се, по динамици повлачења средстава, завршава. Најзначајнија планирана издвајања су улагања од посебног значаја, за подстицаје инвеститорима, у износу од 14 милијарди 804 милиона динара, подршка развоју предузетништва у износу од милијарду и 700 милиона динара, и подршка развоју локалне и регионале инфраструктуре у износу од милијарду и 334 милиона динара. За рад Министарства рударства и енергетике опредељен је износ од 12 милијарди и 125 милиона динара, што представља повећање од 359 милиона динара у односу на 2018. годину, односно око 3%. За субвенције за енергетски угроженог купца планирано је милијарду и 320 милиона динара, за субвенције за „ЈП Ресавица“ планирано је 5 милијарди и 51 милион динара, за формирање и одржавање обавезних резерви нафте и њених деривата и природног гаса планирано је 4 милијарде 358 милиона динара. За рад Министарства трговине, туризма и телекомуникација опредељен је износ од 5 милијарди и 621 милион динара, што представља повећање од милијарду и 116 милиона динара у односу на 2018. годину, тј. 24,8%. Најзначајније ставке су субвенције у области туризма у износу милијарду 270 милиона, за изградњу „Гондоле“ у Београду у износу од 862 милиона, развој информационо-комуникационе инфраструктуре у основним и средњим школама у износу од 381 милион динара.

 Драган Угрчић, помоћник министра привреде, истакао је да је део буџета који се односи на Мнистарство привреде усаглашен са тренутним стањем у смислу привредних кретања. Смањује се подршка предузећима у поступку приватизације, а повећавају се одређена средства за мала и средња предузећа и за start up.

 Мр Мирјана Филиповић, државни секретар у Министарству рударства и енергетике, истакла је да је Министарство тражило повећање средстава намењених за заштиту енергетски угроженог купца. Бесплатни киловат часови електричне енергије и одређене количине гаса у зимском периоду за најугроженије становнике Републике Србије су политика коју Влада и Министарство спроводе последњих неколико година. Све активности се спроводе у складу са Законом о енергетици. Калкулације потреба су извршене у сарадњи са Светском банком у претходном периоду. Једна од ставки у разделу Министарства рударства и енергетике су средства за формирање обавезних резерви енергената, што је неопходна обавеза за отварање Поглавља 15. У буџету за наредну годину, поред набавке енергената, планирана су и средства за изградњу капацитета за складиштење енергената, у складу са акционим плановима Министарства.

 Рената Пинџо, помоћник министра трговине, туризма и телекомуникација, истакла је да укупни буџет Министарства трговине, туризма и телекомуникација износи 5 милијарди 621 милион 618 хиљада динара. Око 72% буџета се односи на туризам и телекомуникације. За развој туризма су предвиђена средства за 100 000 ваучера, за грађане који ће остварити право на субвенционисани годишњи одмор у Републици Србији. Наставља се са програмом подстицаја домаћих туристичких агенција за организовано довођење страних туриста у Републике Србију, као и пројекат изградње и унапређења туристичке инфраструктуре, за који је предвиђено 800 милиона динара у буџету. Истакла је да средства издвојена за туризам представљају инвестицију а не трошак, и оценила да је важно што је Влада Републике Србије то препознала. Раст туризма и девизног прилива у овој години је између 12% и 15%, што говори да је туризам изузетно перспективна привредна грана.

 У дискусији, народни посланици су изнели ставове и мишљења и дали предлоге и сугестије.

 Истакнуто је да је Предлог закона о буџету за 2019. годину најважнија тачка дневног реда текуће седнице Народне скупштине, јер се овај закон рефлектује на све сегменте живота. Сама припрема буџета је обиман и комплексан посао на свим нивоима власти. Изнето је мишљење да је народним посланицима потребно доста времена за анализу и темељну расправу и изнет предлог да се за расправу о буџету на седницама одбора одвоји више времена. Оцењено је да је добро што су повећана средства за развој малих и средњих предузећа и за заштиту енергетски угроженог купца, али је изнета замерка да је два дана недовољно за расправу о осталим апропријацијама.

 Изнето је мишљење да је делокруг рада Одбора веома широк, три носећа министарства су у надлежности Одбора и финансијки резултати њиховог рада се одражавају на укупан стандард грађана. Оцењено је да је у припрему буџета уложен велики рад, да су поштована начела опрезности, економичности и рационалног планирања и изнето уверење да ће резултати бити и бољи у односу на план који је предмет начелне расправе. Одбор ће током 2019. године кроз разматрање тромесечних информација о раду министарстава пратитити реализацију планираних активности.

 У дискусији су учествовали Снежана Б. Петровић, Горица Гајић и мр Мирјана Филиповић.

 Одбор је, у складу са чланом 173. став 2. Пословника Народне скупштине, одлучио већином гласова да предложи Одбору за финансије, републички буџет и контролу трошења јавних средстава да прихвати Предлог закона о буџету Републике Србије за 2018. годину, Раздео 21– Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација.

 За известиоца Одбора на седници Одбора за финансије, републички буџет и контролу трошења јавних средстава одређена је Снежана Б. Петровић, председник Одбора.

Друга тачка дневног реда **-** **Предлог закона о измени и допунама Закона о привредним друштвима**

 Одбор је размотрио Предлог закона о измени и допунама Закона о привредним друштвима, у начелу и поднео извештај Народној скупштини.

 У уводним напоменама, Душан Вучковић, помоћник министра привреде, истакао је да је Влада 21. јуна 2018. године усвојила нови програм за за унапређење позиције Србије на листи Светске банке ,,Doing business list“, за период 2018./2019. године. Програмом и Акционим планом предвиђене су мере које ће побољшати рејтинг Републике Србије на ,,Doing business list“. Заједничка група за унапређење позиције, која прати реализацију Акионог плана, изнела је уверење да ће измене Закона о привредним друштвима, донете у јуну 2018. године унапредити позицију Србије за 8 до 9 места. Тада је усвојен највећи број препорука и мера са тада важеће акционе листе. Предлог закона се односи на још три препоруке предвиђене Акционим планом за 2018. и 2019. годину. Једна се тиче употребе печата. Елиминисање печата у пословању привредних друштава било је нужно да се процес појасни и прецизира. Веома су важне измене које се односе на повећање одговорности законских заступника, директора друштава и прокуриста када је у питању закључивање правних послова са личним интересом и повећање транспарентности података о ранијем запослењу, функцијама које су обављали чланови одбора директора и надзорних одбора у јавним акционарским друштвима, као и функција које обављају у другим привредним друштвима. Један део измена се односи на стварање предуслова да се учини ефикаснијим закључивање уговара о јавно приватном партнерству и закључивање директних уговора о располагању имовином велике вредности, јер се у наредном периоду очекује већи број уговора у којима ће учествовати Република Србија. Подиже се ниво одговорности директора и свих чланова надзорног одбора када је у питању закључивање правног посла с личним интересом. Без обзира да ли друштво или члан друштва подноси тужбу суду за поништај правног посла и за накнаду штете од лица које није добило одобрење за закључење правног посла у којима је учествовао директор, законски заступник, прокуриста или члан надзорног одбора, а такав правни посао буде закључен, уводи се могућност поништаја. Чак и када је одобрен правни посао, а друштво не добије све релевантне информације и битне елементе правног посла, уколико суд донесе пресуду којом ће поништити правни посао, односно досудити накнаду штете, обавезно се изриче и мера забране обављања функције у року од годину дана, уколико је у питању лични интерес. Са становишта унапређења положаја мањинских акционара, битно је да, за чланове одбора директора јавних акционарских друштва, мора тачно да се зна ко су људи који обављају високе менаџерске функције у јавном акционарском друштву, ког су занимања, које им је било претходно запослење и да ли обављају функције у другим привредним друштвима. Када скупштина јавног акционарског друштва једном одобри уговор о јавно приватном партнерству, односно концесији, са елементима располагања имовином велике вредности, уколико долази до измена таквог уговора, а не мења се предмет концесије, накнада и рок, нема потребе да се скупштина друштва поново изјашњава. Такође, када се закључују директни уговори код концесије у току реализације јавног уговора, који се тичу односа између приватног партнера и његових финансијера, ако је одобрен јавни уговор, није потребно да се изјашњава скупштина друштва.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о измени и допунама Закона о привредним друштвима, у начелу.

 За известиоца Одбора на седници Народне скупштине одређена је Снежана Б. Петровић, председник Одбора.

 Трећа тачка дневног реда- **Предлог закона о изменама и допунама Закона о стечају**

 Одбор је размотрио Предлог закона о изменама и допунама Закона о изменама и допунама Закона о стечају, у начелу и поднео извештај Народној скупштини.

У уводним напоменама, Драган Угрчић, помоћник министра привреде, указао је да је циљ измена Закона о стечају усклађивање појединих одредаба закона ради унапређења позиције Србије на листи Светске банке ,,Doing business list“. Кључне измене су везане за повећање транспарентности података и резмене информације између стечајног управника и поверилаца, успостављање додатних могућности да сви повериоци учествују у избору стечајног управника, приликом предлагања стечајног поступка, тако и након именовања стечајног управника, путем давања сагласности скупштине поверилаца на избор односно именовање стечајног управника и стварање правног оквира за одређивање висине предујма и омогућавање свим повериоцима без обзира на висину потраживања да могу да поднесу планове реорганизације.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о стечају, у начелу.

 За известиоца Одбора на седници Народне скупштине одређена је Снежана Б. Петровић, председник Одбора.

Четврта тачка дневног реда - **Предлог закона о изменама и допунама Закона о улагањима**

 Одбор је размотрио Предлог закона о изменама и допунама Закона о улагањима, у начелу и поднео извештај Народној скупштини.

 У уводним напоменама, Сања Поповић, руководилац Одељења у Развојној агенцији Србије, истакла је да је циљ измена стварање јасног и ефикасног институционалног оквира и побољшање позиције РС на Doing business листи. Највећи део предложених измена Закона се односи на усклађивање, односно брисање одредaба које су објашњене односно уведене у системским законима, пре свега у Закону о општем управном поступку, Закону о локалној самоуправи, Закону о управној инспекцији, Закону о заштити пословне тајне и другим релевантним законима. На основу предложених измена, требало би да се створи јаснији институционални оквир везано за доношење више различитих шема државне помоћи. Дефинише да сваки давалац државне помоћи може донети своју шему државне помоћи у складу са правилима за доделу државне помоћи дефинисаним Законом о контроли државне помоћи и Уредбом о правилима и критеријумима за доделу државне помоћи. Изједначавају се домаћи и страни улагачи у погледу царинских повластица. Доношење више различитих шема државне помоћи допринеће и смањењу незапослености.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о улагањима, у начелу.

 За известиоца Одбора на седници Народне скупштине одређена је Снежана Б. Петровић, председник Одбора.

Пета тачка дневног реда - **Предлог закона о стицању права својине на земљишту, објектима и водовима Рударско-топионичарског басена РТБ Бор д.о.о, Бор**

 Одбор је размотрио Предлог закона о изменама и допунама Закона о стицању права својине на земљишту, објектима и водовима Рударско-топионичарског басена РТБ Бор д.о.о, Бор, у начелу и поднео извештај Народној скупштини.

 У уводним напоменама, Драган Угрчић, помоћник министра привреде, указао је да се Предлогом закона уређују процедуре и услови и начин на који „РТБ Бор“ стиче право својине на земљишту, на објектима који си изграђени на том земљишту, као и на земљишту без изграђених објеката. Предлогом закона се даље уређују услови као и начин стрицања права својине „РТБ Бора“ на водовима. Један од разлога за предлагања овог закона јесте потреба да се уради статус објеката и земљишта „РТБ Бор“ на начин својствен самој сврси објеката. Потписан је уговор о стратешком партнерству. Да би се успешно окончао поступак приватизације „Рударско Топионичарског Басена Бор“, неопходно је да се уреди имовинско правно стање.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о стицању права својине на земљишту, објектима и водовима Рударско-топионичарског басена РТБ Бор д.о.о, Бор, у начелу.

 За известиоца Одбора на седници Народне скупштине одређена је Снежана Б. Петровић, председник Одбора.

Шеста тачка дневног реда- **Предлог закона о изменама и допунама Закона о утврђивању јавног интереса и посебним поступцима експропријације и прибављања документације ради реализације изградње система за транспорт природног гаса „Јужни ток“**

 Одбор је размотрио Предлог закона о изменама и допунама Закона о утврђивању јавног интереса и посебним поступцима експропријације и прибављања документације ради реализације изградње система за транспорт природног гаса „Јужни ток“а, у начелу и поднео извештај Народној скупштини.

У уводним напоменама, мр Мирјана Филиповић, државни секретар у Министарству рударства и енергетике, истакла је да се измене и допуне Закона односе на наставак пројекта из 2014. године. Пројекат „Јужни ток“ у међувремену је заустављен, али је сада поново актуелан. Изменама и допунама Закона активира се све што је урађено у претходном периоду да се пројекат реализује. Пројекат се више неће звати „Јужни ток“, већ „Магистрални гасовод од границе Бугарске преко Србије до границе Мађарске“. Неопходно је да се сва законска решења за имовинско правну експропријацију и остали елементи који су донети у претходном периоду искористе за реализацију новог пројекта. Пројекат је усклађен са Трећим пакетом директива Европске уније у области енергетике.

 У расправи је постављено је питање да ли је преурањено утврђивање јавног интереса и експропријација земљишта на траси гасовода, односно да ли је извесно да ће гасовод „Јужни ток“ проћи кроз нашу земљу, имајући у виду да је за процес експропријације потребно много новца.

 У одговору на постављено питање, мр Мирјана Филиповић је истакла да су све активности усклађене са одређеним роковима, а ради се о стратешком пројекту диверсификације снабдевања гасом за Републику Србију. Познато је да када се крене у експропријацију увек има проблема, тако да доношење закона није преурањено, већ је неопходна активност.

 У дискусији су учествовале Горица Гајић и мр Мирјана Филиповић.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о утврђивању јавног интереса и посебним поступцима експропријације и прибављања документације ради реализације изградње система за транспорт природног гаса „Јужни ток“, у начелу.

 За известиоца Одбора на седници Народне скупштине одређена је Снежана Б. Петровић, председник Одбора.

Седма тачка дневног реда- **Разно**

 У оквиру ове тачке дневног реда није било предлога, питања ни дискусије.

 Седница је закључена у 12 часова и 40 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

|  |  |
| --- | --- |
|  СЕКРЕТАРАлександра Балаћ |  ПРЕДСЕДНИК Снежана Б. Петровић |